b'\n_START_ARTICLE_\nUdin bor\xc5\xa1t\n_START_SECTION_\nObseg\n_START_PARAGRAPH_\nZavzema skoraj ves prostor med cestama Kranj - Golnik na vzhodu in staro cesto Kranj - Tr\xc5\xbei\xc4\x8d na zahodu ter med novo avtocesto na jugu, severno stran pa zapira Kri\xc5\xa1ka in Zalo\xc5\xa1ka gora.\n_START_SECTION_\nNastanek\n_START_PARAGRAPH_\nUdin bor\xc5\xa1t je ledeni\xc5\xa1kega nastanka, kar dokazujejo njegova prodnata oz. konglomeratna sestava. V konglomeratu prevladujejo apnene oblike, bolj redki pa so prodniki vulkanskih kamnin. Zakrasevanje sega v medledeno dobo, ko so bile apnene terasne naplavine ugodna podlaga za razvoj krasa v toplej\xc5\xa1em podnebju in ob obilici vode. V tej dobi so se razvile razli\xc4\x8dne kra\xc5\xa1ke oblike: vrta\xc4\x8de, kra\xc5\xa1ke jame, ponori, kra\xc5\xa1ki izviri, katerih izdatnost niha, vendar nikoli  ne presahne ker pod konglomeratom le\xc5\xbei neprepustna oligocenska glina. Konglomerat, ki sestavlja terase je debel 10 do 15 m. Na stiku se pojavljajo studenci, katerih izdatnost niha, vendar manj kot v dinarskem krasu, zato nikoli ne presu\xc5\xa1e. Tu je nastal \xc4\x8disto poseben tip krasa, ki ga drugje ne poznamo.\n_START_SECTION_\nIme Udin bor\xc5\xa1t\n_START_PARAGRAPH_\nUdin bor\xc5\xa1t izhaja iz imena Vojvodin bor\xc5\xa1t. Obstajata pa dve razli\xc4\x8dici, za katerega vojvodo bi \xc5\xa1lo: Ali za Vojvodov oziroma Vojvodin grad, ki so ga v Spodnjih Dupljah zgradili dupljanski vitezi in stoji \xc5\xa1e danes lepo obnovljen, ali za avstrijskega nadvojvodo Karla, ki je hodil po teh krajih v 16. stoletju. Bolj verjetna se zdi prva mo\xc5\xbenost, ker v starem katastru velja za to obmo\xc4\x8dje Vojvodin bor\xc5\xa1t.\n_START_SECTION_\nKrajinski park\n_START_PARAGRAPH_\nSkup\xc5\xa1\xc4\x8dini ob\xc4\x8din Kranj in Tr\xc5\xbei\xc4\x8d sta leta 1981 \xe2\x80\x9dzaradi izredno velikega pomena delavskega revolucionarnega gibanja in NOB v Udinem bor\xc5\xa1tu in na njegovih obronkih sprejeli pobudo Zveze zdru\xc5\xbeenj borcev NOV o spominski ureditvi tega obmo\xc4\x8dja \xe2\x80\x93 z namenom, da se ustrezno uredi in za\xc5\xa1\xc4\x8diti, tako da bi ostal trajen spomin na grozote vojne ter na \xc5\xa1tevilna juna\xc5\xa1tva in tragedije borcev za osvoboditev\xe2\x80\x9d. Spominski park Udin bor\xc5\xa1t je zavarovan od leta 1985 za zgodovinski in kulturni spomenik z ob\xc4\x8dinskim odlokom nekdanje ob\xc4\x8dine Kranj. _NEWLINE_Ne glede na politi\xc4\x8dno konotacijo prvotne pobude ima obmo\xc4\x8dje na povr\xc5\xa1ini 1725 ha danes status krajinskega parka \xe2\x80\x93 in to povsem upravi\xc4\x8deno, saj se odlikuje s celo vrsto dragocenosti naravne in kulturne dedi\xc5\xa1\xc4\x8dine._NEWLINE_Za spominski park kot celoto velja varstveni re\xc5\xbeim, ki zagotavlja ohranitev gozdne in kulturne krajine, lastnikom zemlji\xc5\xa1\xc4\x8d pa omogo\xc4\x8da gospodarjenje z gozdovi in kmetijskimi  obdelovalnimi povr\xc5\xa1inami. V parku je prepovedano vna\xc5\xa1anje neavtohtonih rastlin in \xc5\xbeivali,  gradnja po\xc4\x8ditni\xc5\xa1kih hi\xc5\xa1ic in drugih komunalnih posegov, postavljanje ograj, ustvarjanje hrupa nad 45 dB itd.'